Lektionen in Finsternis

Lektionen in Finsternis (saksaa, vapaasti suomennettuna ”pimeyden oppitunteja”) on vuonna 1992 ilmestynyt Werner Herzogin ohjaama ja käsikirjoittama dokumenttielokuva Kuwaitin palavista öljykentistä Persianlahden sodan jälkeen. Vaikka tilanteet eivät ole lavastettuja, Herzog on sanonut pitävänsä elokuvaa ennemmin tieteis- kuin dokumenttielokuvana.

Elokuvan alussa esitetään sitaatti, jonka sanojaksi kerrotaan Blaise Pascal. Sitaatti on kuitenkin Herzogin itse keksimä, ja hän kertoi esittäjäksi Pascalin vain, jotta sitaatti saisi tietynlaista arvovaltaa.  Elokuvassa soivat kappaleet ovat Edvard Griegin Peer Gynt, Gustav Mahlerin toinen sinfonia, Arvo Pärtin Stabat Mater, Sergei Prokofievin sonaatti numero 2, opus 56, Franz Schubertin Notturno, opus 148, Giuseppe Verdin Requiem ja Richard Wagnerin sävellykset Reininkulta, Parsifal ja Gotterdammerung.

Lektionen in Finsternisin kuvaajat olivat Paul Berriff ja Rainer Klausmann, leikkaaja Rainer Standke ja tuottajat Paul Berriff ja Werner Herzog. Elokuvan äänittäjänä toimi John Pearson ja ilmakuvauksissa käytetyn helikopterin pilotti oli Jerry Grayson. 

Lektionen in Finsternisin ensi-ilta oli Berliinin elokuvajuhlilla 21. helmikuuta 1992. Elokuva on esitetty Suomessa 19. tammikuuta 1993 FST1-televisiokanavalla sekä Rakkautta ja Anarkiaa -elokuvajuhlien ja Suomen ulkoasiainministeriön yhteisessä Yhdestoista hetki -elokuvatapahtumassa marras-joulukuussa 2007.

Lektionen in Finsternis voitti Melbournen elokuvajuhlien vuoden 1993 Grand Prix -palkinnon. Saksassa elokuvalle on myönnetty Adolf Grimme -palkinto.

Lähteet

Aiheesta muualla 
 

Tieteiselokuvat
Vuoden 1992 dokumenttielokuvat
Saksalaiset dokumenttielokuvat
Ranskalaiset dokumenttielokuvat
Brittiläiset dokumenttielokuvat
Werner Herzogin ohjaamat elokuvat